Forslag til Rådets beslutning om fremme af sikker og bæredygtig mobilitet (97/C 28/05) (EØS-relevant tekst) KOM(96) 654 endelig udg. - 96/0306(SYN)

(Forelagt af Kommissionen den 13. december 1996)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, navnlig artikel 75, 84 og 129 D, tredje afsnit,

under henvisning til forslag fra Kommissionen,

under henvisning til udtalelse fra Det Økonomiske og Sociale Udvalg,

under henvisning til udtalelse fra Regionsudvalget,

i henhold til proceduren i traktatens artikel 189 C, og

ud fra følgende betragtninger:

Kommissionen forklarede i sin meddelelse om den fælles transportpolitiks udvikling (1), at den ønsker at etablere en ramme, som sikrer bæredygtig mobilitet for mennesker og varer på det indre marked;

Europa-Parlamentet (2), Det Økonomiske og Sociale Udvalg (3) og Rådet (4) har udtalt sig positivt om de store linjer i Kommissionens forslag;

Kommissionen har forelagt en meddelelse om et handlingsprogram 1995-2000 om udviklingen af den fælles transportpolitik (5);

dette handlingsprogram indeholder aktioner, som sigter på:

- at udvikle et integreret transportsystem på grundlag af avancerede teknologier med målsætninger inden for miljø, sociale forhold, energi og sikkerhed

- at sikre og forbedre det indre markeds funktion med henblik på at fremme effektivitet, større transportudvalg og bedre transportforsyning samtidig med, at det sociale aspekt tilgodeses

- at udvikle de eksterne dimensioner i nødvendigt omfang med henblik på at forbedre kvaliteten af transportforbindelser mellem EU og tredjelande, at garantere EU-virksomheders adgang til transportmarkeder andetsteds i verden samt at sikre funktionen af det indre marked;

gennemførelsen af sådan målsætning kræver en bred række politikker og foranstaltninger som f.eks.:

- fremme af intermodalitet

- oprettelse af et transeuropæisk kombitransportnet, som suppleres af koordineret forskning og udvikling med henblik på at udvikle de bedste teknologier til anvendelse i transportsystemet

- progressiv integrering af transeuropæiske net ved en koordinering af investeringer, finansielle incitamenter, fremme af offentlig/private partnerskaber og teknisk konvergens

- udvikling af offentlig transport af høj kvalitet med anvendelse af alle transportmåder med henblik på at etablere et borgernes net

- en regelramme, der sikrer transportbrugerne juridisk beskyttelse og effektiv anvendelse heraf med henblik på at forebygge praksis, der modvirker konkurrence ved fordeling af transport

- identificering og evaluering af transportens påvirkning af miljøet og foranstaltninger med henblik på at reducere denne

- definering af tekniske krav, navnlig med henblik på at forbedre transportsystemets interoperabilitet, dets miljøvenlighed, dets energieffektivitet og dets sikkerhed

- forbedring af transportsikkerhed ved hjælp af en hensigtsmæssig juridisk og teknisk ramme

- effektiv overvågning og tilpasning af bestemmelser om det indre transportmarked, herunder effektiv gennemførelse

- adgang til relevant og aktuel oplysning om det indre transportmarked

- progressiv tilnærmelse af de forskellige afgiftssystemer for infrastruktur og eksterne omkostninger

- forbedring af arbejdsforholdene, levestandard og uddannelse for arbejdere i transportsektoren

- fremme af aftaler med tredjelande og af internationale aftaler inden for transport;

der skal iværksættes betydelige foranstaltninger for aktivt og konkret at fremme den sikre og bæredygtige mobilitet, som Fællesskabet taler så meget om, og dette skal ske med støtte fra og i nært samarbejde med de væsentlige aktører både offentlige og private, nationale, regionale og internationale;

på dette område kræver nærhedsprincippet snævert samarbejde mellem aktørerne for at finde frem til de områder, hvor man i fællesskab mest effektivt kan opfylde målsætningerne;

de foreslåede foranstaltninger ligger op ad eller supplerer foranstaltninger, som finansieres i forbindelse med projekter af fælles interesse under det transeuropæiske transportnet og specifikke transportforskningsprogrammer -

TRUFFET FØLGENDE BESLUTNING:

Artikel 1

Denne beslutning vedrører definering og iværksættelse af en fælles transportpolitik og af det transeuropæiske transportnet med henblik på at sikre og fremme en sikker og bæredygtig mobilitet.

Artikel 2

Kommissionen har fået til opgave at iværksætte artikel 1 og kan derfor iværksætte foranstaltninger, som den anser for at være nødvendige for formålet, f.eks.:

- systematisk at indsamle, behandle og udbrede oplysninger om transportaktiviteter i Fællesskabet og transportaktiviteter mellem Fællesskabet og tredjelande

- at bidrage til tilrettelæggelse af konferencer og seminarer, som afholdes af organer, der forfølger målsætninger, der er forenelige med Fællesskabets målsætning

- at støtte eventuelt regelmæssig støtte til analyseaktiviteter, der udføres af nationale eller internationale, offentlige eller private organisationer, som effektivt og direkte bidrager til gennemførelse af den fælles transportpolitiks målsætninger

- at stimulere og støtte harmoniseringen af teknik, der sigter på at sikre det transeuropæiske transportnets interoperabilitet og optimal funktion af det indre transportmarked

- at støtte initiativer, der sigter på en bedre definering, udvikling og fremme af det transeuropæiske transportnet hvad angår teknik, miljø og økonomi samt udvidelse heraf til tredjelande

- at opmuntre gennemførelse af uddannelsesforanstaltninger inden for transport, navnlig for at fremme og forbedre transportsikkerhed og respekt for miljøet

- teknisk og økonomisk evaluering af de foranstaltninger, Kommissionen eller andre har iværksat for at fremme mobilitet

- at foretage costbenefitanalyser af foranstaltninger og projekter.

Artikel 3

1. Kommissionen kan for at gennemføre disse foranstaltninger f.eks.:

- indgå kontrakter med private eller offentlige organisationer under overholdelse af procedurerne om offentlige udbud

- samfinansiere projekter, som er iværksat af offentlige eller private, eventuelt internationale, organisationer med op til maksimalt 50 % af projektets samlede omkostninger; denne grænse må kun overskrides, hvis foranstaltningens betydning for Fællesskabet berettiger dette

- bidrage til driftsbudgettet for offentlige eller private internationale organisationer i transportsektoren, som den er eller bliver medlem af.

2. Når situationen berettiger det, kan Kommissionen offentliggøre indkaldelse af forslag med henblik på at gennemføre disse foranstaltninger.

3. Fællesskabets deltagelse er bestemt af følgende faktorer:

- foranstaltningens betydning for gennemførelse af den fælles transportpolitiks og det transeuropæiske transportnets målsætninger

- foranstaltningens betydning for Fællesskabet og navnlig flernational deltagelse i foranstaltningen

- foranstaltningens enestående eller innovative aspekt og egnethed til udredelse og anvendelse i hele Fællesskabet

- foranstaltningens bidrag til udviklingen af samarbejde med tredjelande.

Artikel 4

Den endelig betaling følger efter en grundig kontrol af det udførte arbejde under hensyntagen til de forpligtelser, modtageren ifølge sin kontrakt har påtaget sig, samt økonomiske og forvaltningsmæssige principper. I alle kontrakter indgår bestemmelser til at forebygge svig (overvågelse af kontraktens gennemførelse, periodiske rapporter, finanskontrolforanstaltninger osv.).

Artikel 5

Budgetmyndighederne fastsætter hvert år midlerne til alle disse foranstaltninger.

Artikel 6

Kommissionen forelægger Europa-Parlamentet, Rådet, Det Økonomiske og Sociale Udvalg og Regionsudvalget en beretning om anvendelsen af midler, samt en evaluering af, hvorledes de har bidraget til gennemførelse af Fællesskabets målsætning hvert tredje år og første gang i 2001.

Artikel 7

Denne beslutning træder i kraft den 1. januar 1998.

(1) KOM(92) 494 endelig udg., EF-Bull. Suppl. 3/93.

(2) Europa-Parlamentets beslutning om den fælles transportpolitiks udvikling (EFT nr. C 44 af 14. 2. 1994, s. 53).

(3) EFT nr. C 352 af 30. 12. 1993, s. 11.

(4) Rådets konklusioner, vedtaget den 7. og 8. juni 1993.

(5) KOM(95) 302 endelig udg. af 12. juli 1995.